Ungaria se confruntă cu ceea ce ar putea fi cel mai mare caz de corupţie din ultimii 13 ani. Oficiul European de Luptă Antifraudă susţine că 500 de milioane de euro, destinate construirii unei noi magistrale de metrou, au fost fraudate.

S-a întâmplat în perioada 2006 - 2015, iar magistrala respectivă a fost construită în capitala Budapesta. Costul total al proiectului se ridică la 1,7 miliarde de euro, dintre care o parte este suportată de Comisia Europeană.

Prin urmare, forul european ar putea impune Ungariei o amendă de aproape 250 de milioane de euro, în urma dezvăluirilor. Şi în timp ce puterea susţine că de vină este guvernarea anterioară, opoziţia spune că partidul Fidesz aflat la conducere ar trebui tras la răspundere pentru fraudarea fondurilor.